Markus Jooste as lid van Saica geskorsMarkus Jooste. Foto: Henk Kruger/ANA Die Suid-Afrikaanse Instituut vir Geoktrooieerde Rekenmeesters (Saica) het Markus Jooste, voormalige uitvoerende hoof van Steinhoff, se lidmaatskap opgeskort. Saica het Donderdag in ŉ verklaring gesê Jooste het vroeër vanjaar sy bedanking aan die instituut aangebied, maar die direksie het dit egter goedgedink om hom eerder te skors hangende die afhandeling van tugstappe teen hom. Steinhoff se destydse aankondiging oor “moontlike rekeningkundige onreëlmatighede” en Jooste se bedanking in Desember 2017 het dié maatskappy se aandeelprys laat tuimel waarna ŉ ondersoek na Jooste se aandeel in die skandaal van stapel gestuur is. Luidens die verklaring is die besluit om Jooste se bedanking van die hand te wys en eerder sy lidmaatskap op te skort, gemaak kragtens die instituut se verordeninge. Dit is ook só aan Jooste se regspan deurgegee, verduidelik Saica. Saica het ook Jooste se regspan daarop gewys dat hul kliënt nie die tugondersoek wat hulle teen hom gaan instel, kan vermy deur bloot sy bedanking in te dien nie. Die instituut verseker dat die verordeninge só ontwerp is om seker te maak dat enige dissiplinêre ondersoek onafhanklik, wettig en regverdig sal geskied.